Den kjente vokalisten fra rockebandet Madrugada ble formelig revet ut av komfortsonen og vante omgivelser når han lørdag kveld stod overfor Nord-Norges kanskje mest spektakulære scene.

I en 25 meter bred og 15 meter høy sildeoljetank holdt han nemlig en konsert han selv beskriver som nærmest umulig å gjennomføre.

Når sceneteppet i tillegg bestod av Norskehavet og snødekte lofotfjell, var det spektakulære omgivelser som møtte publikummet på brygga på Melbu.

17 sekunder lang etterklang

Hovedpersonen selv karakteriserer konsertomgivelsene som vakre, men utfordrende.

– Et svært spesielt konsertlokale, sier Høyem om helgens konsert på brygga på Melbu. F.v. Sivert Høyem, Christer Knutsen og Cato Salsa (Cato Thomassen). Foto: Kolbjorn H. Larssen / Sommer-Melbu

– Akustikken i lokalet passer i utgangspunktet ikke for den musikken som jeg til vanlig spiller, så vi måtte jobbe en del med fremførelsen, forteller han.

Og Høyem klarte seg etter alt å dømme bra. Etter konserten ble han møtt med jubel og stående applaus, noe artisten besvarte med flere ekstranummer.

– Det ble en veldig bra og varm mottakelse. Jeg er jo selv fra Sortland, og har mange minner fra oppveksten og lokalområdet. Det har vært en veldig positiv opplevelse å få være her disse dagene, sier han.

– Har du spilt på et lignende sted tidligere?

– Det eneste jeg kommer på, er Kirkehelleren på Træna, hvor jeg spilte i en hule. Men det kan ikke sammenlignes med dette stedet, hvor etterklangen kommer opp i nesten 17 sekunder.

(artikkelen fortsetter under galleriet)

Konsert med Sivert Høyem, sommerfestivalen på Melbu Foto: Kolbjorn H. Larssen / Sommer-Melbu Foto: Kolbjorn H. Larssen / Sommer-Melbu Foto: Kolbjorn H. Larssen / Sommer-Melbu Foto: Kolbjorn H. Larssen / Sommer-Melbu Foto: Kolbjorn H. Larssen / Sommer-Melbu Foto: Kolbjorn H. Larssen Foto: Kolbjorn H. Larssen / Sommer-Melbu Foto: Sommer-Melbu

Rust og fiskelukt

Arrangørene beskriver tanken som en stor klangkasse, hvor artistens karakteristiske stemme blandes med rust og en eim av fordums maritimt industrieventyr.

Tanken ivaretas i dag av Norsk Fiskeindustrimuseum, og har i en årrekke fungert som konsertsal under festivalen «Sommer-Melbu», som arrangeres av Nordland Akademi.

– Vi holder årlig konserter her, og det er alltid utfordrende å finne artister som kan takle akustikken i tanken, forteller arrangementsansvarlig Jon Lauvland Pettersen.

Daglig leder i Nordland Akademi, Maria Johansen, sammenligner sildeoljetanken med et gammelt romersk tempel, og forteller at de spesielle akustiske egenskapene gjør avviklingen av arrangementer utfordrende.

– Det er store utfordringer ved å avvikle en konsert på et sted som dette, spesielt når man får besøk av såpass store artister som Sivert. Dette er ikke noe teppelagt konserthus – her kjenner man lukta av både rust og fiskelukt godt i nesa, sier hun.